സേവിംഗ്സ് ബാങ്ക് , വെൽത്ത് മാനേജ്മെൻറ് എന്നിവയിലേക്ക് കുറഞ്ഞകാലത്തിനുളളിൽ കുതിച്ചുചാട്ടം നടത്തിയ പേടിഎം വീണ്ടും ബിസിനസ്സ് ലോകത്തെ അത്ഭുതപ്പെടുത്തിയിരിക്കുന്നു . വിദേശ വിനിമയം ( ഫോറിൻ എക്സ്ചെയ്ഞ്ച് ) രംഗത്തേക്ക് ചുവടുവയ്ക്കാൻ പോവുകയാണ് ഇനി പേടിഎം . ഇതിനായി റിസർവ് ബാങ്കിൽ നിന്ന് പേടിഎം ലൈസൻസ് എടുത്തുകഴിഞ്ഞു . വിദേശ വിനിമയത്തിനൊപ്പം മറ്റ് രാജ്യങ്ങളിലേക്കുളള ഉയർന്ന തുക കൈമാറാനുപകരിക്കുന്ന ക്രോസ് ബോർഡർ ട്രാൻസാക്ഷൻസും നടത്താനുളള എ . ഡി . വിഭാഗം രണ്ടിൽ പെടുന്ന ലൈസൻസാണ് പേടിഎം സമ്പാദിച്ചിരിക്കുന്നത് . ഇതോടെ ഇത്തരം സേവനങ്ങളും പേടിഎമ്മിൽ നിന്ന് തുടർന്ന് ലഭ്യമാവും . ഡിജിറ്റൽ വാലറ്റ് രംഗത്തെ ഇന്ത്യൻ ഭീമനായ പേടിഎം വാർത്തകളിലേക്കുയർന്ന് വരുന്നത് നോട്ട് നിരോധനത്തെ തുടർന്നാണ് . നോട്ട് നിരോധനത്തെ തുടർന്ന് പേടിഎം സ്ഥാപകനായ വിജയ് ശേഖർ ശർമ്മ സ്വീകരിച്ച തന്ത്രങ്ങളാണ് പേടിഎമ്മിനെ ഉയരങ്ങളുടെ കൊടുമുടിയിലേക്കെടുത്തുയർത്തിയത് . വിദേശ വിനിമയ രംഗത്തേക്ക് ചുവട് വയ്ക്കുന്നതോടെ എതിരാളികളെക്കാൾ വീണ്ടും ഒരു ചുവട് മുന്നിലെത്തിയിരിക്കുകയാണ് പേടിഎമ്മും വിജയ് ശേഖർ ശർമ്മയും . എയർടെല്ലും ജിയോ പേയ്മെൻറ് ബാങ്കുമാണ് പേടിഎമ്മിൻറെ എതിരാളികൾ .